Од 1947, Индија је имала 14 премијера, 15 укључујући Гулзарилала Нанду који је двапут био вршилац дужности премијера. Први премијер је био Џавахарлал Нехру из Индијског националног конгреса, који је ступио на дужност 15. августа 1947, када је Индија стекла независнот од Британије. Нехру је био на дужности до своје смрти у мају 1964, и до данас је премијер са најдужим мандатом у историји Индије. Наследио га је колега из Конгреса, Лал Бахадур Шастри, чији мандат је трајао 19 месеци и окончао се његовом смрћу. Нехруова ћерка, Индира Ганди, је наследила Шастрија 1966, и постала прва и до сада једина жена премијер Индије. Једанаест година касније, изгубила је власт на изборима у корист партије Џаната, чији вођа Морарџи Десаи је постао први премијер који није био из редова Конгреса. Након што је он дао оставку 1979, његов претходни заменик Чаран Синг је кратко био на дужности док Индира Ганди није поново освојила власт на изборима шест месеци касније. Њен други мандат на месту премијера је окончан пет година касније, 31. октобра 1984, када су на њу извршили атентат њени телохранитељи. Њен син, Раџив Ганди, је затим преузео власт као најмлађи премијер Индије, и трећи премијер из исте породице. Чланови породице Нехру-Ганди су били на положају премијера укупно 37 година и 303 дана.